REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/33-19

25. mart 2019. godine

B e o g r a d

ZAPISNIK

36. SEDNICE ODBORA ZA PRIVREDU, REGIONALNI RAZVOJ, TRGOVINU,

TURIZAM I ENERGETIKU, ODRŽANE 26. FEBRUARA 2019. GODINE

 Sednica je počela u 12 časova i 2 minuta.

 Sednicom je predsedavala Snežana B. Petrović, predsednik Odbora.

 Pored predsednika, sednici su prisustvovali članovi Odbora: Aleksandra Tomić, zamenik predsednika Odbora, Stanislava Janošević, Studenka Kovačević, Zoran Bojanić, Snežana R. Petrović, Ana Čarapić, Tomislav Ljubenović, Gorica Gajić i Vojislav Vujić.

 Sednici je prisustvovala i Miroslava Stanković-Đuričić, zamenik prisutnog člana Odbora Tomislava Ljubenovića.

 Sednici su prisustvovali zamenici odsutnih članova Odbora: Milimir Vujadinović (zamenik člana Odbora Jelene Mijatović), Snežana Paunović (zamenik člana Odbora Novice Tončeva) i Nataša Mihailović Vacić (zamenik člana Odbora Vladimira Marinkovića).

 Sednici nisu prisustvovali članovi Odbora Branislav Mihajlović, Dejan Nikolić, Ivan Kostić i Zdravko Stanković, niti njihovi zamenici.

 Sednici su, na poziv predsednika, prisustvovali: Dragan Grgurević, državni sekretar u Ministarstvu privrede, Dragan Ugrčić, Dubravka Drakulić, Dušan Vučković i Aleksandar Starčević pomoćnici ministra privrede, Aleksandra Vučetić i Lucija Dujović, samostalni savetnici u Ministarstvu privrede, Vesna Kovač i Stevan Nikčević, državni sekretari u Ministarstvu trgovine, turizma i telekomunikacija.

 Odbor je većinom glasova uvojio predlog predsednika da se dnevni red predložen u sazivu za sednicu, dopuni tačkom: Izveštaj o radu Ministarstva trgovine, turizma i telekomunikacija za period od 1. oktobra do 31. decembra 2018. godine.

 Na predlog predsednika, Odbor je većinom glasova utvrdio sledeći

D n e v n i r e d

 1. Razmatranje Informacije o radu Ministarstva privrede za period april-jun 2018. godine (broj 022537/18 od 18. jula 2018. godine);

 2. Razmatranje Informacije o radu Ministarstva privrede za period jul-septembar 2018. godine (broj 02-3270/18 od 19. oktobra 2018. godine);

 3. Razmatranje Informacije o radu Ministarstva privrede za period oktobar-decembar 2018. godine (broj 02-96/19 od 22. januara 2019. godine);

 4. Razmatranje Izveštaja Ministarstva privrede o stanju postupka privatizacije za jul 2018. godine (broj 02-2708/18 od 24. avgusta 2018. godine);

 5. Razmatranje Izveštaja Ministarstva privrede o stanju postupka privatizacije za avgust 2018. godine (broj 02-2894/18 od 18. septembra 2018. godine);

6. Razmatranje Izveštaja Ministarstva privrede o stanju postupka privatizacije za septembar 2018. godine (broj 02-3102/18 od 5. oktobra 2018. godine);

7. Razmatranje Izveštaja Ministarstva privrede o stanju postupka privatizacije za oktobar 2018. godine (broj 02-3498/18 od 15. novembra 2018. godine);

8. Razmatranje Izveštaja Ministarstva privrede o stanju postupka privatizacije za novembar 2018. godine (broj 02-3821/18 od 12. decembra 2018. godine);

9. Razmatranje Izveštaja Ministarstva privrede o stanju postupka privatizacije za decembar 2018. godine (broj 02-54/19 od 14. januara 2019. godine);

 10.Razmatranje Izveštaja o radu Ministarstva trgovine, turizma i telekomunikacija za period od 1. aprila do 30. juna 2018. godine (broj 02-2658/18 od 7. avgusta 2018. godine);

11.Razmatranje Izveštaja o radu Ministarstva trgovine, turizma i telekomunikacija za period od 1. jula do 30. septembra 2018. godine (broj 02-3384/18 od 2. novembra 2018. godine);

12.Razmatranje Izveštaja o radu Miistarstva trgovine, turizma i telekomunikacija za period od 1. oktobra do 31. decembra 2018. godine (broj 02-321/19 od 26. februara 2019. godine).

 Na predlog predsednika, Odbor je jednoglasno odlučio da objedini raspravu o prvoj, drugoj, trećoj, četvrtoj, petoj, šestoj, sedmoj, osmoj i devetoj tački dnevnog reda, i da objedini raspravu o 10, 11. i 12. tački dnevnog reda.

 Predsednik Odbora je podsetila da**,** u skladu sa članom 229. Poslovnika Narodne skupštine, ministar informiše nadležni odbor Narodne skupštine o radu ministarstva jednom u tri meseca, a o zaključcima odbora povodom podnete informacije, odbor podnosi izveštaj Narodnoj skupštini (prva, druga, treća, 10, 11. i 12. tačka utvrđenog dnevnog reda). Odbor, u skladu sa članom 84. Zakona o privatizaciji i članom 54. Poslovnika Narodne skupštine, razmatra redovne mesečne izveštaje Ministarstva privrede o stanju postupka privatizacije, zaključenim ugovorima o prodaji kapitala, odnosno imovine, sa priloženim ugovorima, pokrenutim postupcima privatizacije, radu subjekata nadležnih za sprovođenje postupka privatizacije, a Ministarstvo privrede pruža sve potrebne podatke i informacije po zahtevu Odbora (četvrta, peta, šesta, sedma, osma i deveta tačka utvrđenog dnevnog reda).

Prva, druga, treća, četvrta, peta, šesta, sedma, osma i deveta tačka dnevnog reda –**Informacija o radu Ministarstva privrede za period april-jun 2018. godine; Razmatranje Informacije o radu Ministarstva privrede za period jul-septembar 2018. godine; Informacija o radu Ministarstva privrede za period oktobar-decembar 2018. godine; Izveštaj Ministarstva privrede o stanju postupka privatizacije za jul 2018. godine; Izveštaj Ministarstva privrede o stanju postupka privatizacije za avgust 2018. godine;** **Izveštaj Ministarstva privrede o stanju postupka privatizacije za septembar 2018. godine; Izveštaj Ministarstva privrede o stanju postupka privatizacije za oktobar 2018. godine; Izveštaj Ministarstva privrede o stanju postupka privatizacije za novembar 2018. godine; Izveštaj Ministarstva privrede o stanju postupka privatizacije za decembar 2018. godine.**

 Odbor je razmotrio informacije o radu Ministarstva privrede za period april-jun, jul-septembar i oktobar-decembar 2018. godine i podneo izveštaje Narodnoj skupštini.

 U uvodnim napomenama, Dragan Grgurević, državni sekretar u Ministarstvu privrede, izneo je da su u prethodnom periodu, u oblasti zakonodavne delatnosti , doneta četiri zakona – Zakon o izmenama i dopunama Zakona o stečaju, Zakon o sticanju prava svojine na zemljištu, objektima i vodovima RTB „Bor“, Zakon o izmenama i dopunama Zakona o ulaganjima i Zakon o izmenama i dopunama Zakona o privrednim društvima. U informacijama su navedeni i zakoni koji su u proceduri. U svakoj od dostavljenih kvartalnih informacija, dat je i pregled donetih podzakonskih akata i onih koji su u proceduri.

 Na dan 31. decembra 2018. godine, u postupku privatizacije je bilo 86 subjekata. U Informaciji je dat pregled preduzeća u postupku privatizacije i pregled preduzeća za koja nije moguće objavljivanje javnog poziva, ima ih 70, i broj zaposlenih. Kada su u pitanju preduzeća od strateškog značaja, „Galenika“, RTB „Bor“ i PKB su prodati, a većina ostalih preduzeća je u postupku izrade unapred pripremljenog plana reorganizacije (UPPR) ili stečaja. Za svaki od izveštajnih perioda dostavljan je pregled pokrenutih stečajnih postupaka, kao i bitne informacije za svako preduzeće koje je u proceduri Sektora za privatizaciju i stečaj. Kada su u pitanju projektne i programske aktivnosti, urađena su četiri projekta. Jedan je Program unapređenja lokalne i regionalne infrastrukture „Gradimo zajedno“ (iz sredstava EIB), Program podrške razvoju poslovne infrastrukture (poslovne zone), Program podsticanja regionalnog i lokalnog razvoja (izrada projektno-tehničke dokumentacije) i Program standardizovanog seta usluga koje sprovode akreditovane regionalne razvojne agencije. U oblasti privatizacije je usvojen Program o rasporedu i korišćenju sredstava za kreditnu podršku preduzećima od strateškog značaja za Republiku Srbiju i ostalim preduzećima u postupku privatizacije, preko Fonda za razvoj Republike Srbije. U oblasti nadzora nad radom javnih preduzeća, u cilju uređenja sistema stručnog usavršavanja i uvođenja sertifikacije organa upravljanja javnih preduzeća, u toku su aktivnosti Radne grupe koja će razmotriti sva pitanja u vezi odabira modela sertifikacije organa upravljanja, ustanove koja će raditi sertifikaciju i izrade nacrta podzakonskih akata.

 U oblasti infrastrukture kvaliteta i bezbednosti proizvoda u toku je realizacija devet projekata. Jedan od njih je Projekat nabavke opreme za unapređenje usluga ocenjivanja usaglašenosti u Republici Srbiji iz IPA 2013.

 U okviru podrške razvoju usluga poslovnih inkubatora potpisan je ugovor i za ovu godinu, a takođe su potpisani ugovori i sa pet lokalnih banaka koje treba da obave kreditiranje malih i srednjih preduzeća, u iznosu od 180 miliona evra.

 U sklopu kontrole i nadzora nad radom javnih preduzeća doneta je Uredba o utvrđivanju elemenata Godišnjeg programa poslovanja za 2019. godinu, odnosno trogodišnjeg programa poslovanja za period 2019.-2021. godine javnih preduzeća i drugih oblika organizovanja koji obavljaju delatnost od opšteg interesa. Na osnovu dostavljenih izveštaja o realizaciji programa poslovanja izrađena je Informacija o stepenu usklađenosti planiranih i realizovanih aktivnosti iz programa poslovanja javnih preduzeća i društava kapitala koja obavljaju delatnost od opšteg interesa čiji je osnivač Republika Srbija za period 1. januar – 30. septembar 2018. godine. Analizom osnovnih pokazatelja poslovanja javnih preduzeća za period 1. januar - 30. septembar 2018. godine obuhvaćeni su pokazatelji poslovanja (planirani i realizovani) za 36 preduzeća.

 U oblasti investicija, donete su odluke o dodeli sredstava podsticja za 32 privredna društva i sporazumni raskidi po podnetim zahtevima za 12 privrednih društava, koja nisu mogla da ispune preuzete obaveze. U ovom trenutku, u portfelju Ministarstva privrede, nalazi se oko 120 investicionih projekata. Za sve projekte se vrši kontrola izvršenja ugovora o dodeli sredstava podsticaja, i na osnovu uspešnosti poslovanja, sredstva se transferišu preduzećima koja su u pitanju.

 Sektor za mala i srednja preduzeća u 2018. godini je nastavio aktivnosti na finansijskoj podššci za početnike u poslovanju, preko Programa podsticanja preduzetništva kroz razvojne projekte i Programa podrške malim preduzećima za nabavku opreme. Takođe, Ministarstvo je pratilo i namensko korišćenje sredstava po ovim programima i vrši redovne kontrole. Urađeni su mesečni izveštaji privrednih kretanja sa osnovnim makroekonomskim indikatorima i trendovima. U okviru akcije za poboljšanje poslovnog okruženja pripremljen je Predlog preporuke za pojednostavljenje 69 popisanih administrativnih postupaka. Cilj je da se suzbije siva ekonomija i da se smanji administrativno opterećenje privrednih subjekata.

 Sektor za privredne registre, pored donetog Zakona o privrednim društvima, imao je vrlo živu i dinamičnu aktivnost kada su u pitanju žalbe, tužbe, predstavke, mišljenja o zakonima, kao i mišljenja o nacrtima zakona i predlozima podzakonskih i ostalih akata drugih državnih organa. Izdatao je više sertifikata za stare i umetničke zanate i poslove domaće radinosti.

 Što se tiče infrastrukture kvaliteta i bezbednosti proizvoda sprovedena je uspešna kampanja, u saradnji sa Privrednom komorom Srbije, na podizanju svesti o neophodnosti primene novog Pravilnika o bezbednosti dečijih igrališta. Predstavnici Ministarstva privrede učestovali su u radnim grupama za pripremu propisa u drugim ministarstvima, a održan je i prvi sastanak Posebne radne grupe za izradu Nacrta zakona o kontroli predmeta od dragocenih metala i pripremljena je prva verzija nacrta. Predstavnici Ministarstva su učestvovali na Drugoj rundi pregovora za sklapanje Sporazuma o slobodnoj trgovini između Republike Srbije i Evroazijske ekonomske unije u delu koji se odnosi na tehničke prepreke u trgovini. Pripremljen je prilog za godišnji izveštaj Evropske komisije.

 U domenu međunarodne saradnje, obavljani su poslovi koji se odnose na praćenje i unapređenje međunarodne ekonomske saradnje, i to: bilateralni sastanci ministra privrede i drugih predstavnika ministarstva sa stranim delegacijama; priprema materijala za učešće ministra i predstavnika Ministarstva na međunarodnim skupovima; priprema materijala o bilateralnoj i multilateralnoj privrednoj saradnji sa drugim državama i organizacijama.

 U diskusiji su učestvovali Snežana B. Petrović i Dragan Grgurević.

 a) Saglasno članu 229. Poslovnika Narodne skupštine, Odbor je većinom glasova odlučio da prihvati Informaciju o radu Ministarstva privrede za period april-jun 2018. godine;

 b) Saglasno članu 229. Poslovnika Narodne skupštine, Odbor je većinom glasova usvojio Informaciju o radu Ministarstva privrede za period jul-septembar 2018. godine;

 v) Saglasno članu 229. Poslovnika Narodne skupštine, Odbor je većinom glasova usvojio Informaciju o radu Ministarstva privrede za period oktobar-decembar 2018. godine;

 g) Odbor je većinom glasova usvojio Izveštaj Ministarstva privrede o stanju postupka privatizacije za jul 2018. godine;

 d) Odbor je većinom glasova usvojio Izveštaj Ministarstva privrede o stanju postupka privatizacije za avgust 2018. godine;

 đ) Odbor je većinom glasova usvojio Izveštaj Ministarstva privrede o stanju postupka privatizacije za septembar 2018. godine.

 e) Odbor je većinom glasova usvojio Izveštaj Ministarstva privrede o stanju postupka privatizacije za oktobar 2018. godine;

 ž) Odbor je većinom glasova usvojio Izveštaj Ministarstva privrede o stanju postupka privatizacije za novembar 2018. godine;

 z) Odbor je većinom glasova usvojio Izveštaj Ministarstva privrede o stanju postupka privatizacije za decembar 2018. godine.

10, 11. i 12. tačka dnevnog reda **– Izveštaj o radu Ministarstva trgovine, turizma i telekomunikacija za period od 1. aprila do 30. juna 2018. godine; Izveštaj o radu Ministarstva trgovine, turizma i telekomunikacija za period od 1. jula do 30. septembra 2018. godine; Izveštaj o radu Ministarstva trgovine, turizma i telekomunikacija za period od 1. oktobra do 31. decembra 2018. godine**

Odbor je razmotrio Izveštaj o radu Ministarstva trgovine, turizma i telekomunikacija za period od 1. aprila do 30. juna 2018. godinei podneo Izveštaj Narodnoj skupštini.

 Odbor je razmotrio Izveštaj o radu Ministarstva trgovine, turizma i telekomunikacija za period od 1. jula do 30. septembra 2018. godine i podneo Izveštaj Narodnoj skupštini.

 Odbor je razmotrio Izveštaj o radu Ministarstva trgovine, turizma i telekomunikacija za period od 1. oktobra do 31. decembra 2018. godine i podneo Izveštaj Narodnoj skupštini.

 U uvodnim napomenama, Stevan Nikčević, državni sekretar u Ministarstvu trgovine, turizma i telekomunikacija, istakao je da je kroz rad Komisije za unapređenje i rast bruto društvenog proizvoda, koji je posebna jedinica koja prati rast na nivou ekonomskih ministarstava Vlade Srbije, konstatovano da su svi privredni segmenti u delokrugu Ministarstva, u apsolutnim i relativnim parametrima, u porastu. Spoljna trgovina, takođe raste, prevashodno izvoz, a sektor turizma je jedan od najbrže rastućih od ukupnih ekonomskih sektora na nivou Repbulike. Evropska komisija u godišnjem izveštaju konstatovala je da su u Ministarstvu trgovine, turizma i telekomunikacija i u Ministarstvu privrede, a posebno pojednim delovima ministarstava, uočeni značajni nedostajući administrativni kapaciteti, posebno u oblastima gde je potrebno usvajanje nekih novih standarda, kao što je licenciranje agenata u prometu nekretnina, licenciranje turističkih vodiča, davanje dozvola za uvoz i izvoz roba, naoružanja i vojne opreme, kao i robe dvostruke namene. Četvorostruko je povećan broj zahteva za izdavanje dozvola za izvoza, a broj izvršilaca u Ministarstvu koji su odgovorni za te poslove je značajno manji nego što je bio kada je broj zahteva bio četiri puta manji. Takođe, postoji i značajno optrećenje u Sektoru izdavanje turističkih vaučera, ako se ima u vidu da je do završetka sedmog meseca prošle godine bilo nešto više od sto hiljada zahteva za izdavanje vaučera, a administrativni kapaciteti su ostali isti. Odgovor na rešavanje ovog problema je isključivo na političkom nivou. Značajno je smanjen izvoz, odnosno prelaz robe iz Centralne Srbije preko administrativne granice prema Južnoj pokrajini. To je, i pored aktivnosti koje su bile usmerene preko Sekretarijata CEFTA-e i Evropske komisije, u kratkom periodu, nanelo značajnu štetu našoj privredi. I pored brojnih aktivnosti u direktoratima Evropske komisije, dogovor nije postignut. Tokom godina je u regionu CEFTA značajno unapređena spoljna trgovina i izvoz, kroz živ kontakt i komunikaciju, prevashodno kada je u pitanju izvoz žita, odnosno prerađenog brašna u Makedoniju, kroz ukidanje akciznih markica i vanrednih laboratorijskih analiza koje su tražili organi Makedonije. Broj necarinskih barijera smanjen je sa 12 na dve mere, koje se pokušavaju zajednički prevazići kroz rad Nacionalnog koordinacionog tela za olakšanje trgovine. Imperativ je da se, u saradnji sa Ministarstvom finansija i Ministarstvom unutrašnjih poslova, postavi zajednički carinski prelaz sa Makedonijom kod Tabanovaca. Sa druge strane, sa Bosnom i Hercegovinom se, takođe preko Nacionalnog koordinacionog tela za olakšanje trgovine, uspelo da se broj necarinskih barijera smanji sa 19 na četiri, i očekuje se da će se, u saradnji sa druga dva ministarstva, uspeti da se olakša i ubrza prekogranični promet. Svi problemi koji su se pojavljivali, kao što su uvedene takse na promet voća i povrća od 30% iz Centralne Srbije na teritoriju Kosova preko administrativne granice, uspeli su da se prevaziđu kroz koordinaciju i kroz rad Ministarstva, ali je poslednje uvođenje taksi od 100% ostalo kao veliki problem.

 Održan je značajan broj sastanaka mešovitih komiteta i značajne međunarodne izložbene aktivnosti. Predstavnici Ministarstva učestovavali su i na prvom značajnom sajmu uvoza u Kinu. U poslednjem kvartalu 2018. godine u Šangaju je bilo oko tridesetak predstavnika srpskih kompanija sa zadatkom da se otvori izvoz roba i usluga na ogromno tržište Kine i videće se koliko će se taj kapacitet iskoristi. Što se tiče sajamskih manifestacija, predstavnici Ministarstva su učestvovali na Međunarodnom sajmu u Celju u Sloveniji, Izmiru u Turskoj, a u pripremi je sajam u Dubaiu, koji bi trebalo da poveća naš izvoz.

 Vesna Kovač, državni sekretar u Ministarstvu trgovine, turizma i telekomunikacija, iznela je da je Sektor za trgovinu, usluge i politiku konkurencije u izveštajnom periodu sproveo Javnu raspravu o Nacrtu zakona o robnim berzama, kojim će se uređditi pravni okvir za robno berzansko poslovanje. Robna berza može se osnovati u bilo kom pravnom obliku pri čemu ne postoje nikakva ograničenja niti poseban nadzor nad radom robnih berzi. Uređenjem robnog berzanskog poslovanja postiže se bolja podrška privredi i izvozu, ako se ima u vidu da izvoz žitarica dominira u strukturi ukupnog izvoza Republike Srbije. Pripremljena i prva verzija Nacrta zakona o trgovini, koji je trenutno na javnoj raspravi. Nacrt zakona o trgovini je usklađen sa Zakonom o inspekcijskom nadzoru i Zakonom o opštem upravnom postupku. Pripremljena je i prva verzija Nacrta zakona o zaštiti konkurencije. Najveće promene su u procesnim stvarima kada je u pitanju zaštita konkurencije, što je jako bitno za rad Komisije za zaštitu konkurencije. Vlada Republike Srbije je krajem juna donela Uredbu o prestanku važenja Uredbe o privremenim uslovima za promet brašna, ukinute su evidencione markice, što je snizilo cenu koštanja evidencionalnih markica kojima se obeležava brašno i privrednicima smanjilo troškove. U pripremi Nacrt zakona o izmenama i dopunama Zakona o elektronskoj trgovini. Krajem 2018. godine su održane razne edukacije za privrednike. Sprovedena je edukacija u cilju poboljšanja efikasnosti poslovanja za preko sto privrednih subjekata. U toku je konkurs za finansiranje programa od javnog interesa u oblasti zaštite potrošača za 2018. godinu. Udruženja za zaštitu potrošača podnela izveštaje za 2017. godinu. Cilj konkursa je da se podrže programi koje realizuju udruženja za zaštitu potrošača, koji doprinose unapređenju u zaštiti potrošača u Republici Srbiji. U prošloj godini, po sprovedenom konkursu je dodeljeno 20 miliona dinara.

U diskusiji su učestvovali Snežana B. Petrović, Stevan Nikčević i Vesna Kovač.

Saglasno članu 229. Poslovnika Narodne skupštine, Odbor je većinom glasova odlučio da prihvati Izveštaj o radu Ministarstva trgovine, turizma i telekomunikacija za period od 1. aprila do 30. juna 2018. godine.

Saglasno članu 229. Poslovnika Narodne skupštine, Odbor je većinom glasova odlučio da prihvati Izveštaj o radu Ministarstva trgovine, turizma i telekomunikacija za period od 1. jula do 30. septembra 2018. godine.

 Saglasno članu 229. Poslovnika Narodne skupštine, Odbor je većinom glasova odlučio da prihvati Izveštaj o radu Ministarstva trgovine, turizma i telekomunikacija za period od 1. oktobra do 31. decembra 2018. godine.

 Sednica je zaključena u 12 časova i 43 minuta.

 Sednica je prenošena u live stream-u i tonski snimana, a video zapis se nalazi na internet stranici Narodne skupštine.

 SEKRETAR PREDSEDNIK

Aleksandra Balać Snežana B. Petrović